Gandia celebra les festes de Benipeixcar aquest cap de setmana després de l'èxit de la Nit dels Ciris
03 juliol 2024

## Gandia celebra les festes de Benipeixcar aquest cap de setmana després de l'èxit de la Nit dels Ciris03 juliol 2024Última actualització: 03 juliol 2024

![](../gestion/img/113dddc516cf33eeaa2d5d76bcd1e121cc13c67631437da94988dc60a54b10a5.jpg)  
  

La **presidenta de la Junta de Districte de Benipeixcar, Maribel Codina**, ha presentat hui les festes del barri, que tindran lloc **entre aquest cap de setmana i dimecres 10 de juliol**.  
  
L'edil ha anunciat la programació acompanyada de **Laude Esteban, presidenta de les Dones de Casa de Benipeixcar**, i **Jesús Ribes, coordinador de festes de l'Associació de Veïns**.  
  
Pel que fa a les activitats, arrancaran a les 8:30 hores del divendres, 5 de juliol, amb una despertà i una desfilada de disfresses. Després de dinar, tindrà lloc la mascletà, que serà a les 13 hores, i el dinar de dones, que es durà a terme al Molí Canyar. _"Divendres serà el nostre dia i ho celebrarem amb moltes ganes i diverses activitats"_, ha comentat Esteban.  
  
La vesprada continuarà a les 20 hores amb una cercavila en què la banda de música recollirà els festers del 2024. A les 20:30 hores se celebrarà la missa i l'ofrena a la Mare de Déu dels Desemparats.  
  
Després, hi haurà una processó en honor, tant a aquesta, com a Sant Lluís. La nit s'acabarà amb un castell de focs artificials i un sopar amenitzat per un teatre i la posterior discomòbil a la plaça de l'Església.  
  
El dissabte començarà amb una altra despertà i un dinar de torrà pels festers. A més, al llarg del matí es farà una cercavila de disfresses i hi haurà jocs per a tothom.  
  
A les 14 hores tindrà lloc la mascletà i a la vesprada es duran a terme la ja típica desfilada amb el 'carro del borratxet', la batalla de merengues i la cordà d'aigua. A la nit hi haurà un sopar per als festers i una festa temàtica inspirada a la pel·lícula 'Mamma Mia!'.  
  
De nou, diumenge començarà amb una despertà i un dinar, al qual seguirà un altre dinar al Molí Canyar. A la vesprada es recollirà els festers per celebrar la missa del Crist de l'Empara i, després, hi haurà una processó en honor seu i al de Sant Cristòfol.  
  
Codina ha volgut posar en valor el treball que desenvolupen els col·lectius i associacions de la barriada. _"Benipeixcar és un poble i la seua gent sempre està treballant per millorar. Hem d'agrair la seua implicació i des d'ací convidem a tots a què ens acompanyen en unes festes molt divertides"_.  
  
Per part seua, dimecres es farà la tradicional benedicció de vehicles. _"Tothom, sigui o no del barri, està convidat a portar els cotxes, motos, camions, etc."_, ha assenyalat la regidora.  
  
Sobre l'organització, Ribes ha comentat que fa dos anys les diverses associacions del barri van decidir treballar juntes per millorar les festes.  
  
_"L'any passat va ser experimental, però el sistema va funcionar fins i tot millor del que esperàvem, així que aquest any repetirem la fórmula. La prova que anirà bé és que fa poc celebràrem la 'Nit dels Ciris' d'aquesta manera i no només va ser tot un èxit, sinó que també vam aconseguit el nostre objectiu de millorar les relacions entre els veïns del districte"_, ha afegit.

[Twittear](https://twitter.com/share)